
Persongalleri

Paal Albert Løwfold, direktør på Hotell Arendal

Julia Løwfold, født Frost, Paal Alberts kone

Marie, datter

Arthur, sønn

 

Amanda Lind, serveringsdame i restauranten

Guro Jansen, serveringsdame i restauranten, Amandas bestevenninne

Asbjørn Lind, Amandas lillebror

Øyvind Lind, Amanda og Asbjørns onkel

Magnus Landmark, Amandas kjæreste

Solvor og Jørgen Landmark, Magnusʼ foreldre

 

Mary Møller, sangerinne og skuespillerinne

Michael Duus, saksofon, Marys eksmann

Karsten Strøm, piano

Odd Bakken, trompet

Kent, saksofon

Johnny Olsen, venn av Mary

 

Henriette Rosenvinge, stuepike

Jan Olav Stray, redersønn og gift med Henriette

 

Oscar Løwfold, Paal Alberts bror

Teresie Løwfold, Oscars kone

 

Jules Hall, teaterdirektør

Rudolf Wærenskiold, skuespiller

Rosa Jacobsen, skuespillerinne

Joakim Winge, teaterinstruktør

 

Bernhard Hagen, hovmester

Judith Jørgensen, koldjomfru

Einar Thorsen, kjøkkensjef

Hjørdis Haugen, oldfrue

Jørgine Marcussen, stuepike

Marcus, handelsreisende

 

Oversikt over hotellets etasjer:

 

Første etasje: Hovedinngang og resepsjon, hotelldirektørens kontor, telefoner for hotellets gjester og restaurant med egen inngang.

 

Andre etasje: Varmt- og koldtkjøkken, frokostsal for hotellets gjester, spiserom for de ansatte, salonger som leies ut til selskaper, leseværelse, vaktrom for nattevakten og gjesteværelser.

 

Tredje etasje: Gjesteværelser.

 

Fjerde etasje: Privat bolig for familien Løwfold med egen takterrasse og rosehage, samt gjesteværelser, værelser for ansatte som bor på hotellet, vaskeri og tørkeloft, lintøylager, systue og takrestaurant.


Slik sluttet forrige bok:

Hun gledet seg allerede til å se ham igjen, men siden han allikevel ikke var hjemme, bestemte hun seg for å avlegge Oscar og Teresie et besøk. Hun var spent på å høre om de hadde noe å fortelle om ektemannen.

Hun tok trappene ned til vestibylen, rettet litt på et maleri i andre etasje og sjekket at yuccapalmen hadde fått nok vann.

Kystruten var i ferd med å legge til kai, og Julia ble i godt humør av alle de ferieglade ansiktene. Hun gikk innover Langbryggen og fortsatte nedover Havnegaten, men da hun passerte Central café, stanset hun som om hun hadde gått på en vegg. Et øyeblikk ble hun stående og bare stirre. Kunne ikke tro det hun så. Paal Albert satt der inne, men han var ikke alene. Sammen med ham satt en ung, lyshåret kvinne. Paal Albert sa noe til henne, og hun brøt ut i latter. Paal Albert lo med, det var lenge siden hun hadde sett ham så glad og fornøyd.


Kapittel 1

Julia kunne ikke ta blikket fra Paal Albert og den unge, lyshårete kvinnen. De drakk kaffe og spiste bakverk, smilte og lo og koste seg. Julia ble stående som fastfrosset, og det stakk henne i hjertet. Brystet snørte seg sammen. Det var som om hun var i bilen igjen. Hun sank og fikk ikke puste. Den gangen var det Paal Albert som hadde reddet henne. Nå var det han som knuste henne.

Hun snappet etter pusten. Følte at beina kunne svikte når som helst, og hvert øyeblikk nå kom hun til å synke sammen på stedet, men hun visste at hun ikke kunne stå her. Hun gjenvant kontrollen over seg selv og gikk raskt videre før Paal Albert oppdaget henne. Hun nærmest småsprang nedover Havnegaten, og først da hun kom til torvet, stanset hun. Det gikk rundt for henne. Igjen følte hun at beina kunne svikte under henne, og hun måtte støtte seg til et av de mange lindetrærne som bygartneren hadde plantet ut på torvet.

Julia hadde problemer med å forstå hva hun nettopp hadde sett. Det var så utenkelig. Hvordan kunne Paal Albert gjøre dette mot henne, etter alt hun hadde gjort for ham! Hun hadde alltid vært der for ham. Etter ulykken hadde hun gjort alt for å hjelpe ham, for å oppmuntre ham til å kjempe og ikke gi opp. Og dette var takken! Hvem var kvinnen han satt og hygget seg med? Julia hadde aldri sett henne før.

– Unnskyld meg, frue, men er alt i orden med Dem?

Julia så opp på den unge bonden som sto rett foran henne med en gulrotbunt i hånden. Hun hadde vært helt fordypet i sine egne tanker. – Snakker du til meg? spurte hun.

– Jeg lurte bare på om alt er i orden med Dem, frue?

– Hvorfor skulle det ikke være det? Julia hørte selv at hun var krass i stemmen, noe som ikke var meningen.

– De er litt blek, sa bonden og blunket skøyeraktig til henne. – Skal det kanskje være noen ferske grønnsaker?

– Nei takk, svarte Julia og ristet på hodet. – Jeg må komme meg videre.

– Ha en fin dag, frue, hilste bonden.

– Takk det samme, sa Julia og fortsatte hurtig over torvet. Hun stanset utenfor herrefrisøren. Hun følte seg slett ikke bra, og da hun la hånden på pannen, kjente hun at hun var kald. Hun pustet ut. Hadde helt glemt hva hun egentlig skulle. Hun så utover torvet og all den travle handelen som foregikk. Surret av stemmer var overveldende. Julia var i villrede, men så husket hun hva hun egentlig skulle … Oscar og Teresie. Hun hadde bedt svogeren og svigerinnen holde et øye med Paal Albert mens hun og barna hadde vært borte, men ut fra det hun hadde sett, hadde ektemannen klart seg utmerket på egen hånd …

Et øyeblikk vurderte hun å gå tilbake og konfrontere ham, men slo det fra seg. Nå måtte hun holde tungen rett i munnen. Noe slikt ville bare bli ydmykende for dem alle tre. Og Julia var da ingen impulsiv og sjalu skolepike heller! Hun kunne ikke brase inn på cafeen. Det tok seg ikke ut. Ikke visste hun hvem som befant seg der heller. Det kunne være flere som visste hvem hun og Paal Albert var. Det siste hun ville var å skape grobunn for rykter og sladder.

Nå som hun hadde klart å roe seg ned, bestemte hun seg for å gjøre som hun opprinnelig hadde tenkt, og gikk til Oscar og Teresies butikk. Begge var som vanlig til stede.

– Julia, er du allerede tilbake? utbrøt Teresie. – Jeg trodde ikke dere kom før til helgen.

– Det er bare jeg som er hjemme, svarte Julia og presterte et lite smil. – Det er ikke lett å holde seg borte fra hotellet – spesielt ikke nå om sommeren.

– Vi vet hvordan det er, sa Oscar og Teresie og nikket megetsigende. Med egen butikk hadde de sjelden fri.

– Hvordan går det med foreldrene dine? spurte Teresie. – Hadde de en fin tur fra Oslo til Flosta?

– Alt står bare bra til med dem, svarte Julia. – Og båtturen var fin, helt etter fars hjerte, men leste dere om Havørn? Flyulykken hadde vært på alles lepper den siste tiden.

– Ja, noe så fryktelig … Teresie ble helt blek.

Oscar nikket alvorlig. – Det var grusomt å lese, og tenk at dere fløy med Havørn for ikke lenge siden!

Julia hadde tenkt akkurat det samme. Det var vanskelig å la være. Grandonkel Georg hadde sannelig hatt rett i sine dystre antagelser i fjor sommer når det kom til flysikkerheten.

De ble stående og prate om ulykken og det som hadde kommet frem i avisene.

– Nå tør jeg i hvert fall aldri å sette mine bein i et fly, sa Teresie.

Julia var tilbøyelig til å være enig. Hun kom til å tenke seg godt om før hun satte seg i et fly neste gang, selv om sannsynligheten kanskje ikke var så stor for at noe slikt skulle skje igjen med det første. – Jeg må innrømme at jeg kom for å høre om dere har hatt tid til å kikke innom Paal Albert mens jeg var borte, sa hun.

– Ja da, Oscar tok en tur bortom i forgårs, svarte Teresie og så på ektemannen, som nikket. – Jeg besøkte ham slik du ba meg gjøre. Han var i suiten. Han inviterte meg inn, og vi snakket en halvtimes tid før jeg måtte tilbake til butikken.

– Mistenkte han at det var jeg som hadde bedt deg komme? spurte Julia.

– Jeg tenkte at han helt sikkert kom til å tro det, så jeg garderte meg, svarte Oscar.

Julia så spørrende på ham.

– Jeg hadde med meg bestillingsblokken og kamuflerte besøket under dekke av spørsmål om hotellet trengte noe før sommersesongen setter inn for alvor.

– Det var smart, sa Julia.

– Uansett må jeg si at Paal Albert var som forvandlet fra forrige gang. Som du husker kastet han meg på dør og ba meg dra til helvete, men nå var han hyggelig og høflig, spurte meg om hvordan butikken gikk og hvordan Teresie hadde det. Jeg vet ikke hva som har hendt, men det var en positiv overraskelse. Han var som den samme gamle igjen. Oscar smilte.

Julia presset frem et smil, men tankene var helt andre steder.

– Så hva du enn har gjort, har det endelig hjulpet, fortsatte Oscar.

– Ja, uten deg tror jeg ikke dette hadde endt godt, sa Teresie og klappet Julia på armen. – Paal Albert er heldig som har deg ved sin side. Det er sikkert og visst.

Julia nikket, men fikk ikke frem et ord. Halsen snørte seg sammen, og hun følte at hun var i ferd med å bli kvalt. Hun trodde hun kjente ektemannen, men den Paal Albert hun hadde giftet seg med, ville aldri gjort noe slikt.

En kunde kom inn i butikken. Oscar var på pletten og spurte om det var noe han kunne hjelpe med.

– Jeg er veldig glad for at det går bedre med Paal Albert, sa Teresie. – Både for hans egen del, men like mye for deg og barna. Jeg forstår at det har vært en vanskelig tid for dere, alle sammen.

– Det har ikke vært enkelt, men nå ser vi bare fremover, sa Julia, men det var ikke lett å stå slik uten å fortelle svigerinnen hvordan hun egentlig hadde det. At alt hun tenkte på var Paal Albert og den andre kvinnen. På hva hun skulle gjøre.

– Jeg er glad for at du ser så positivt på alt, sa Teresie blidt og merket heldigvis ingenting til Julias kvaler.

Julia sa farvel og gikk ut i de sommervarme bygatene. Hun tok en annen vei hjem. Orket ikke tanken på å gå forbi cafeen. Det gjorde vondt bare å tenke på at ektemannen og den andre kvinnen kanskje satt der fortsatt og hygget seg. Og så Julia som hadde vært der for Paal Albert hver dag, og støttet ham hele tiden. Og til hvilken nytte, når det var en annen kvinne som var det som skulle til?

Hun gikk rett opp til privaten da hun kom hjem, men klarte ikke å sitte stille, og gikk ut i rosehagen så hun hadde noe å henge fingrene i. Først to timer senere kom Paal Albert hjem. Da han fikk se Julia, skvatt han til. – Hva gjør du her? spurte han, og det var lett å se at han var sjokkert og engstelig.

Julia bare så på ham uten å svare, men ansiktsuttrykket hennes sa alt.


bladkompaniet_nylogo.jpg
& Bladkompaniet





cover.jpg
@gstem Antonsen

/,/ A
' /"15 /

110U

Alene blant mange








miljofyrtaarn.jpg





